b'\n_START_ARTICLE_\nKansainv\xc3\xa4linen energiaj\xc3\xa4rjest\xc3\xb6\n_START_PARAGRAPH_\nKansainv\xc3\xa4linen energiaj\xc3\xa4rjest\xc3\xb6 (englanniksi International Energy Agency, IEA) on OECD:n vuonna 1974 perustama kansainv\xc3\xa4list\xc3\xa4 energia-alan yhteisty\xc3\xb6t\xc3\xa4 edist\xc3\xa4v\xc3\xa4 j\xc3\xa4rjest\xc3\xb6. Se palvelee OECD:n j\xc3\xa4senmaita tieteellisen\xc3\xa4 ja alan kehityst\xc3\xa4 tukevana asiantuntijaj\xc3\xa4rjest\xc3\xb6n\xc3\xa4. IEA:n teht\xc3\xa4v\xc3\xa4n\xc3\xa4 on edist\xc3\xa4\xc3\xa4 maailman energiaturvallisuutta, energian saatavuutta ja kest\xc3\xa4v\xc3\xa4n kehityksen mukaista taloudellista kasvua._NEWLINE_IEA perustettiin 1970-luvun \xc3\xb6ljykriisin j\xc3\xa4lkeen, kun maailmanlaajuisen energiayhteisty\xc3\xb6n v\xc3\xa4ltt\xc3\xa4m\xc3\xa4tt\xc3\xb6myys k\xc3\xa4vi ilmeiseksi. Sen teht\xc3\xa4vi\xc3\xa4 ovat ennaltaehk\xc3\xa4ist\xc3\xa4 \xc3\xb6ljyn saatavuuden h\xc3\xa4iri\xc3\xb6it\xc3\xa4 sek\xc3\xa4 tarjota luotettavaa tutkimus- ja tilastotietoa \xc3\xb6ljy- ja energiamarkkinoille._NEWLINE_IEA tukee ja edist\xc3\xa4\xc3\xa4 fossiilisten polttoaineiden korvaamiseen t\xc3\xa4ht\xc3\xa4\xc3\xa4v\xc3\xa4\xc3\xa4 tutkimusta ja tekee yhteisty\xc3\xb6t\xc3\xa4 OECD:n ydinenergiaj\xc3\xa4rjest\xc3\xb6n NEA:n kanssa. IEA on huolissaan \xc3\xb6ljynkulutuksen kasvusta ja tarjonnan v\xc3\xa4henemisest\xc3\xa4. Valmisteilla olevan raportin mukaan IEA arvioi, ett\xc3\xa4 kansainv\xc3\xa4listen \xc3\xb6ljy-yhti\xc3\xb6iden varannot ovat ehtym\xc3\xa4ss\xc3\xa4 ja \xc3\xb6ljyntuotanto siirtyy yh\xc3\xa4 enemm\xc3\xa4n kansallisten yhti\xc3\xb6iden k\xc3\xa4siin. Aiemmin kysynn\xc3\xa4n kasvusta suurin osa tuli Euroopasta ja Yhdysvalloista. Jatkossa kysynt\xc3\xa4\xc3\xa4 kasvattavat Kiina, Intia ja L\xc3\xa4hi-it\xc3\xa4.\n_START_SECTION_\nIlmastonmuutos\n_START_PARAGRAPH_\nIEA:n mukaan maailma on hyvin kaukana kest\xc3\xa4v\xc3\xa4st\xc3\xa4 kehityksest\xc3\xa4. J\xc3\xa4rjest\xc3\xb6n alkuvuonna 2008 julkaistun raportin mukaan kasvihuonep\xc3\xa4\xc3\xa4st\xc3\xb6t on saatava v\xc3\xa4henem\xc3\xa4\xc3\xa4n, jotta ilmastonmuutoksen aiheuttamilta meren pinnan nousulta ja \xc3\xa4\xc3\xa4rimm\xc3\xa4isilt\xc3\xa4 s\xc3\xa4\xc3\xa4olosuhteilta v\xc3\xa4ltytt\xc3\xa4isiin. IEA:n mukaan hiilidioksidip\xc3\xa4\xc3\xa4st\xc3\xb6jen v\xc3\xa4hennys vaatisi energiateknologian vallankumousta, jonka aikaan saamisesta ovat vastuussa eri maiden hallitukset. Muutoksen kokonaiskustannuksiksi raportti arvioi 30\xc2\xa0000 miljardia euroa 40 vuoden aikana, joka olisi noin yksi prosentti maailman bruttokansantuotteesta. IEA:n mukaan todellinen k\xc3\xa4\xc3\xa4nne ilmastonmuutoksessa vaatisi hiilidioksidip\xc3\xa4\xc3\xa4st\xc3\xb6ille m\xc3\xa4\xc3\xa4ritellyn hinnan nostamista noin 80-200 euroon tonnilta. Raportin julkaisuaikaan Euroopassa k\xc3\xa4ytiin p\xc3\xa4\xc3\xa4st\xc3\xb6kauppaa hintaan 20 euroa/tonni.\n_START_SECTION_\nAtomivoima\n_START_PARAGRAPH_\nIEA ennusti vuonna 2003, ett\xc3\xa4 ydins\xc3\xa4hk\xc3\xb6n osuus s\xc3\xa4hk\xc3\xb6st\xc3\xa4 laskee vuoden 2001 19\xc2\xa0%:sta 12\xc2\xa0%:iin vuoteen 2025 menness\xc3\xa4. Osuus oli vuonna 2004 16\xc2\xa0% ja vuonna 2007 13,8\xc2\xa0%.'